CELEX: 32019R0693
Language: ro
Date: 2019-02-07 00:00:00
Title: Regulamentul delegat (UE) 2019/693 al Comisiei din 7 februarie 2019 de modificare a Regulamentului delegat (UE) nr. 481/2014 de completare a Regulamentului (UE) nr. 1299/2013 al Parlamentului European și al Consiliului în ceea ce privește normele specifice privind eligibilitatea cheltuielilor pentru programele de cooperare

6.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 118/1
               
            
         REGULAMENTUL DELEGAT (UE) 2019/693 AL COMISIEI
         din 7 februarie 2019
         de modificare a Regulamentului delegat (UE) nr. 481/2014 de completare a Regulamentului (UE) nr. 1299/2013 al Parlamentului European și al Consiliului în ceea ce privește normele specifice privind eligibilitatea cheltuielilor pentru programele de cooperare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1299/2013 al Parlamentului European și al Consiliului din 17 decembrie 2013 privind dispoziții specifice pentru sprijinul din partea Fondului european de dezvoltare regională pentru obiectivul de cooperare teritorială europeană (1), în special articolul 18 alineatul (1),
         întrucât:
         
                     (1)
                  
                  
                     Articolul 3 din Regulamentul delegat (UE) nr. 481/2014 al Comisiei (2) stabilește norme specifice privind eligibilitatea costurilor cu personalul pentru programele de cooperare. Dispoziția respectivă face trimitere la articolele 67 și 68 din Regulamentul (UE) nr. 1303/2013 al Parlamentului European și al Consiliului (3) în ceea ce privește eligibilitatea și opțiunile simplificate în materie de costuri. Respectivele articole, astfel cum au fost modificate prin Regulamentul (UE, Euratom) 2018/1046 al Parlamentului European și al Consiliului (4), precum și articolul 68a din Regulamentul (UE) nr. 1303/2013, astfel cum a fost introdus prin Regulamentul (UE, Euratom) 2018/1046, au fost restructurate. Prin urmare, trimiterile la dispozițiile Regulamentului (UE) nr. 1303/2013 și structura articolului 3 alineatele (3)-(5) din Regulamentul delegat (UE) nr. 481/2014 ar trebui să fie modificate în consecință.
                  
               
                     (2)
                  
                  
                     Punerea în aplicare practică a punctului (i) de la articolul 3 alineatul (6) din Regulamentul delegat (UE) nr. 481/2014 cu privire la una dintre cele două metode de calculare a unei rate orare pentru contractele cu fracțiune de normă ale personalului cu un număr flexibil de ore lucrate pe lună s-a dovedit a fi dificilă, în special în cazul în care documentul de angajare nu stabilește timpul de lucru lunar, ci timpul de lucru săptămânal. Prin urmare, punctul (i) de la articolul 3 alineatul (6) din respectivul regulament ar trebui modificat pentru a calcula o rată orară unică pe baza numărului de ore lucrate pe lună. Metoda respectivă ar trebui să țină cont, de asemenea, de diferențele dintre statele membre și dintre contractele de muncă în ceea ce privește concediul anual și sărbătorile legale, astfel cum sunt specificate în documentul de angajare individual, de lege sau de acordurile încheiate între partenerii sociali (angajatori și angajați) la nivelul angajatorului unui anumit membru al personalului sau la nivelul sectorului relevant sau la nivel național. Această clarificare ar trebui să se aplice întregii perioade de programare pentru a asigura un set coerent de norme, și anume de la data intrării în vigoare a Regulamentului delegat (UE) nr. 481/2014.
                  
               
                     (3)
                  
                  
                     În conformitate cu articolul 149 alineatul (3a) din Regulamentul (UE) nr. 1303/2013, măsurile prevăzute în prezentul regulament au făcut obiectul consultării experților desemnați de fiecare stat membru în conformitate cu principiile stabilite în Acordul interinstituțional privind o mai bună legiferare (5).
                  
               
                     (4)
                  
                  
                     Pentru a asigura securitatea juridică și a limita la minimum discrepanțele dintre dispozițiile modificate ale Regulamentului (UE) nr. 1303/2013 care se aplică de la 2 august 2018 sau de mai devreme, în conformitate cu articolul 282 din Regulamentul (UE, Euratom) 2018/1046, și dispozițiile prezentului regulament, prezentul regulament ar trebui să intre în vigoare în ziua următoare datei publicării sale în Jurnalul Oficial al Uniunii Europene.
                     
                  
               
                     (5)
                  
                  
                     Prin urmare, Regulamentul delegat (UE) nr. 481/2014 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Articolul 3 din Regulamentul delegat (UE) nr. 481/2014 se modifică după cum urmează:
            
                        1.
                     
                     
                        alineatul (3) se înlocuiește cu următorul text:
                        
                           „(3)   Costurile de personal pot fi rambursate:
                           
                                       (i)
                                    
                                    
                                       în conformitate cu articolul 67 alineatul (1) litera (a) din Regulamentul (UE) nr. 1303/2013 (justificate prin documentul de angajare și fișele de salariu); sau
                                    
                                 
                                       (ii)
                                    
                                    
                                       sub forma unor bareme standard pentru costurile unitare în conformitate cu articolul 67 alineatul (1) litera (b) și cu articolul 68a alineatul (2), alineatul (3) primul paragraf și alineatul (4) din regulamentul respectiv; sau
                                    
                                 
                                       (iii)
                                    
                                    
                                       sub forma unor sume forfetare în conformitate cu articolul 67 alineatul (1) litera (c); sau
                                    
                                 
                                       (iv)
                                    
                                    
                                       sub forma unei finanțări forfetare în conformitate cu articolul 67 alineatul (1) litera (d) și cu articolul 68a alineatul (1) din regulamentul respectiv.”;
                                    
                                 
                     
                  
                        2.
                     
                     
                        litera (a) de la alineatul (4) se înlocuiește cu următorul text:
                        
                                    „(a)
                                 
                                 
                                    procent fix din costul brut de angajare, în conformitate cu articolul 68a alineatul (5) din Regulamentul (UE) nr. 1303/2013; sau”;
                                 
                              
                  
                        3.
                     
                     
                        alineatul (5) se elimină;
                     
                  
                        4.
                     
                     
                        alineatul (6) se înlocuiește cu următorul text:
                        
                           „(6)   Pentru contractele cu fracțiune de normă de la alineatul (4) litera (b), rambursarea costurilor de personal se calculează pe o bază orară unică determinată prin:
                           
                                       (i)
                                    
                                    
                                       împărțirea costului lunar brut de angajare la media timpului de lucru lunar exprimată în ore, ținând seama de timpul de lucru astfel cum este stabilit în documentul de angajare, precum și astfel cum este stabilit prin lege sau în acordurile dintre partenerii sociali la nivelul relevant; sau
                                    
                                 
                                       (ii)
                                    
                                    
                                       împărțirea celui mai recent cost brut de angajare anual înregistrat la 1 720 de ore.
                                    
                                 Rata orară se înmulțește cu numărul de ore lucrate efectiv în cadrul operațiunii.”
                        
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Articolul 1 punctul 4 se aplică de la 14 mai 2014.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 februarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 347, 20.12.2013, p. 259.
         
            (2)  Regulamentul delegat (UE) nr. 481/2014 al Comisiei din 4 martie 2014 de completare a Regulamentului (UE) nr. 1299/2013 al Parlamentului European și al Consiliului în ceea ce privește norme specifice privind eligibilitatea cheltuielilor pentru programele de cooperare (JO L 138, 13.5.2014, p. 45).
         
            (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320)
         
            (4)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (5)  Acordul interinstituțional între Parlamentul European, Consiliul Uniunii Europene și Comisia Europeană privind o mai bună legiferare din 13 aprilie 2016 (JO L 123, 12.5.2016, p. 1).